ଆର୍ଯ୍ୟନଙ୍କ ସହ ସେଲ୍ଫି ନେଇଥିବା ବ୍ୟକ୍ତି କିଏ ? ବଡ ଗୁମର ଖୋଲିଲେ ମହାରାଷ୍ଟ୍ର ମନ୍ତ୍ରୀ : ଏନସିବି ଦେଲା ସଫେଇ - Prameya News7\nଆର୍ଯ୍ୟନଙ୍କ ସହ ସେଲ୍ଫି ନେଇଥିବା ବ୍ୟକ୍ତି କିଏ ? ବଡ ଗୁମର ଖୋଲିଲେ ମହାରାଷ୍ଟ୍ର ମନ୍ତ୍ରୀ : ଏନସିବି ଦେଲା ସଫେଇ\n7/10/2021 at 11:20 AM\nମୁମ୍ବାଇ ୦୭/୧୦ଃ ଶାହରୁଖ ଖାନଙ୍କ ପୁତ୍ର ଆର୍ଯ୍ୟନ ଖାନ ଏବେ ଏନସିବି ହେପାଜତରେ ଅଛନ୍ତି । ସେ ସମୁଦ୍ର ମଝିରେ ଡ୍ରଗ୍ସ ପାର୍ଟି କରୁଥିବା ବେଳେ ତାଙ୍କୁ ଏନସିବି ଗିରଫ କରିଥିଲା । ଏହି ସମୟରେ ଆର୍ଯ୍ୟନଙ୍କ ଏକ ଫଟୋ ସୋସିଆଲ ମିଡିଆରେ ଭାଇରାଲ ହୋଇଥିଲା । ଏଥିରେ ଜଣେ ବ୍ୟକ୍ତି ଆର୍ଯ୍ୟନଙ୍କ ସହ ସେଲ୍ଫି ନେଇଥିଲେ । ତେବେ ଏହି ଫଟୋରେ ଥିବା ବ୍ୟକ୍ତି କେପି ଗୋସାବୀ ଓ ସେ ଜଣେ ବେସରକାରୀ ଗୁଇନ୍ଦା ଅଧିକାରୀ ବୋଲି କୁହାଯାଉଛି । ତେବେ ଜୁନିଅର ଖାନଙ୍କ ବନ୍ଧୁ ଓ ଅରବାଜଙ୍କୁ ଏନସିବି ଅଫିସ ନେଇଥିବା ବ୍ୟକ୍ତି ମନୀଷ ଭାନୁଶାଲୀ ବିଜେପି ନେତା ବୋଲି ଅଭିଯୋଗ ହେଉଛି ।ଏନେଇ ଏନସିବି ନେତା ତଥା ମହାରାଷ୍ଟ୍ରର ଜଣେ ମନ୍ତ୍ରୀ ଅଭିଯୋଗ କରିଛନ୍ତି ।\nବୁଧବାର ଏନସିବି ନେତା ତଥା କ୍ୟାବିନେଟ୍ ମନ୍ତ୍ରୀ ନବାବ ମଲ୍ଲିକ ଅଭିଯୋଗ କରିଛନ୍ତି ଯେ, ଆର୍ଯ୍ୟନ୍ତଙ୍କ ସହ ସେଲ୍ଫି ନେଇଥିବା ବ୍ୟକ୍ତି ଜଣେ ଠକ । ସେ ନିଜକୁ ପ୍ରାଇଭେଟ୍ ଡିଟେକ୍ଟିଭ୍ କହିଥାନ୍ତି । ତାଙ୍କ ବିରୋଧରେ ପୁଣେରେ ମାମଲା ଚାଲିଛି । ସେ କେପିଜି ଡ୍ରିମ୍ସ ନାମକ ଏକ କମ୍ପାନୀର ମାଲିକ ଅଟନ୍ତି । ମହାରାଷ୍ଟ୍ରର ଅନେକ ବରିଷ୍ଠ ଅଧିକାରୀଙ୍କ ସହ ତାଙ୍କର ସମ୍ପର୍କ ରହିଛି । ସେ ଏନସିବି କାର୍ଯ୍ୟାଳୟରେ କଣ କରୁଥିଲେ ବୋଲି ନବାବ ପ୍ରଶ୍ନ କରିଛନ୍ତି ।\nସେହିପରି ମନୀଷଙ୍କ ବିଷୟରେ ନବାବ କହିଛନ୍ତି ଯେ, ଆର୍ଯ୍ୟନ ଓ ତାଙ୍କ ବନ୍ଧୁଙ୍କୁ ଘୋଷାରି ନେଇଥିବା ବ୍ୟକ୍ତି ବିଜେପି ନେତା ଅଟନ୍ତି । ସେ ସେପ୍ଟେମ୍ବର ୨୧ରେ ଦିଲ୍ଲୀରେ ଜଣେ କେନ୍ଦ୍ରମନ୍ତ୍ରୀଙ୍କୁ ଭେଟିଥିଲେ । ୨୨ ତାରିଖରେ ସେ ଗାନ୍ଧୀନଗରରେ ଆଉ ଜଣେ ମନ୍ତ୍ରୀଙ୍କୁ ଭେଟିଥିଲେ ।ମନୀଷ ମୁମ୍ବାଇର ଡାବିବଲୀରେ ରୁହନ୍ତି । ସେ ଜଣେ ବିଜେପି କର୍ମୀ । ୨୦୧୨ ଯାଏଁ ସେ କଲ୍ୟାଣ ଜିଲ୍ଲା ସଭାପତି ରହିଥିଲେ । ଏବେ ସେ କୌଣସି ଦଳୀୟ ପଦପଦବୀରେ ନାହାଁନ୍ତି ।\nତେବେ ଅଭିଯୋଗ ପରେ ଏନସିବି ଅଧିକାରୀ ଅଭିଯୋଗ ବାବଦରେ ମୁହଁ ଖୋଲିଛନ୍ତି । ସେ କହିଛନ୍ତି ଯେ, ଗୋସାବୀ ଓ ଭାନୁସାଲୀଙ୍କୁ ସାକ୍ଷୀ କରାଯାଇଛି । ଆହୁରି ୧୦ ଜଣଙ୍କୁ ସାକ୍ଷୀ ଭାବେ ଗ୍ରହଣ କରାଯାଇଛି ।ଏନସିବି ଜୋନାଲ ଡାଇରେକ୍ଟର ସମୀର ଓ୍ୱାଙ୍ଖଡେ ମଧ୍ୟ ସମାନ କଥା ଦୋହରାଇଛନ୍ତି ।
